কিউপি ডল ক্রিয়া

কিউপি ডল ইফেক্ট হলো বিকাশমূলক মনোবিজ্ঞানে ব্যবহৃত একটি পরিভাষা, যা ইথোলজি বা প্রাণী আচরণবিদ্যার গবেষণা থেকে এসেছে। এই তত্ত্বটি ব্যাখ্যা করতে সাহায্য করে কীভাবে একটি শিশুর প্রশস্ত কপাল এবং গোলাকার মুখের মতো শারীরিক বৈশিষ্ট্যগুলো শিশুর যত্নকারীকে বা পরিচর্যাকারীকে তার যত্ন নিতে অনুপ্রাণিত করে। বলা হয়ে থাকে শিশুর এই শারীরিক বৈশিষ্ট্যগুলো একটি কিউপি পুতুলের মতো।

উৎপত্তি
কিউপি শব্দটি কিউপিড (Cupid) শব্দের সংক্ষিপ্ত রূপ। কিউপিড হলেন প্রেম এবং আবেগের সাথে যুক্ত একজন রোমান দেবতা। শব্দটি এসেছে প্রোটো-ইন্দো-ইউরোপীয় শব্দ *kup-(e)i থেকে, যার অর্থ (আকাঙ্ক্ষায়) কম্পিত হওয়া বা কেঁপে ওঠা।

ইথোলজিক্যাল বা আচরণগত গবেষণা
ইথোলজি বা প্রাণী আচরণবিদ্যা প্রাণীদের আচরণের অধ্যয়ন এবং জৈবিক দৃষ্টিভঙ্গির সাথে মানুষের আচরণ এবং সামাজিক সংগঠনের সংযোগ স্থাপন করে। ইথোলজিস্ট বা প্রাণী আচরণবিদ কনরাড লরেঞ্জ প্রথম কিউপি ডল ইফেক্টের বর্ণনা দেন এবং এর সম্ভাব্য বিবর্তনীয় তাৎপর্যের প্রস্তাব করেন। এরপর ১৯৮১ সালে থমাস অ্যালে এ নিয়ে আরও কাজ করেন।

কনরাড লরেঞ্জ এবং শিশুর শারীরিক গঠন
১৯৪৩ সালে কনরাড লরেঞ্জ প্রস্তাব করেন একটি শিশুর নিটোল, গোলাকার মুখের বৈশিষ্ট্য (যেমন—গাল, কান এবং নাক) এবং বড় কপাল যত্নকারীদের মধ্যে শিশুটির প্রতি গভীর আকর্ষণের অনুভূতি জাগিয়ে তোলে। কারণ শিশুটিকে দেখতে খুব সুন্দর লাগে। লরেঞ্জ বিশ্বাস করতেন শিশুর এই সহজাত সুন্দর বৈশিষ্ট্যগুলো হলো একটি পূর্ব-অভিযোজিত বৈশিষ্ট্য। এটি ব্যক্তির বেঁচে থাকার সম্ভাবনা বাড়ায়। পাশাপাশি এটি পরবর্তী প্রজন্মে জিন হস্তান্তরের সম্ভাবনাও বৃদ্ধি করে। এটি নবজাতক জলচর পাখিদের সহজাত ইমপ্রিন্টিং বা ছাপ ফেলার আচরণের মতোই।  লরেঞ্জ মনে করতেন, যেসব শিশুর চেহারা কিউপি পুতুলের মতো তারা অন্যদের কাছ থেকে বেশি ইতিবাচক মনোযোগ পায় এবং তাই তাদের পরিবেশে বেড়ে ওঠার সম্ভাবনা বেশি থাকে।

শিশুর সৌন্দর্য বা কিউটনেস সম্পর্কে ধারণা
থমাস অ্যালে ১৯৮১ সালে লরেঞ্জের গবেষণাটি নিশ্চিত করার চেষ্টা করেন। তিনি লরেঞ্জের বর্ণিত "কিউপি ডল" চেহারা এবং অনুভূত কিউটনেস বা সৌন্দর্যের মধ্যে একটি যোগসূত্র স্থাপন করতে চেয়েছিলেন। অ্যালে কিউটনেসকে সংজ্ঞায়িত করেছিলেন এভাবে যে, একটি শিশুকে দেখতে কতটা ভালো লাগে। অ্যালে দেখিয়েছিলেন যে, বয়সের সাথে সাথে শিশুর মাথার আকৃতি পরিবর্তিত হওয়ার কারণে অনুভূত সৌন্দর্য বা কিউটনেস কমে যায়। অর্থাৎ, দুই, তিন বা চার বছর বয়সী শিশুদের তুলনায় লম্বাটে কপাল এবং গোলাকার বৈশিষ্ট্যযুক্ত একটি শিশুকে বেশি কিউট এবং আদুরে বলে মনে করা হয়। তবে, কিউপি ডলের বৈশিষ্ট্য নেই এমন একটি অসুন্দর শিশুর তুলনায় একটি সুন্দর এবং আকর্ষণীয় শিশুর প্রতি কেমন আচরণ করা হয়, সে বিষয়ে অ্যালে আলোচনা করেননি।

যত্নকারীর সাথে সম্পর্কের ক্ষেত্রে প্রভাব
বেশ কয়েকটি গবেষণায় দেখা গেছে যে, অসুন্দর শিশুদের তুলনায় সুন্দর এবং আকর্ষণীয় শিশুরা যত্নকারীদের কাছ থেকে বেশি মনোযোগ পায়। তবে, যত্নকারী ও শিশুর মধ্যে নিরাপদ সম্পর্ক গড়ে তোলার ক্ষেত্রে শিশুর আকর্ষণীয় চেহারা কোনো প্রভাবক হিসেবে পাওয়া যায়নি। কারণ অধিকাংশ অসুন্দর শিশু এবং জন্মগতভাবে মুখমণ্ডল বা মাথার বিকৃতি থাকা শিশুরাও তাদের যত্নকারীদের সাথে নিরাপদ, ইতিবাচক এবং ভালোবাসাপূর্ণ সম্পর্ক গড়ে তোলে।

সুন্দর এবং অসুন্দর শিশুদের প্রতি মায়ের আচরণ
গবেষণায় দেখা গেছে, যেসব শিশুর চেহারা কিউপি পুতুলের মতো, তাদের মায়েরা কম সুন্দর শিশুদের মায়েদের তুলনায় বেশি স্নেহ দেখান, বেশি ঘন ঘন খেলা করেন এবং তাদের বাচ্চার সাথে বেশি সময় কাটান। যদিও সাধারণ বিশ্বাস হলো, চেহারা যেমনই হোক না কেন, বাবা-মা তাদের সন্তানের সাথে একই রকম আচরণ করবেন।

মনোবিজ্ঞানীরা ক্র্যানিওফেসিয়াল বা মুখমণ্ডলের বিকৃতি থাকা তিন মাস বয়সী শিশু এবং সাধারণ শিশুদের মা-শিশুর মিথস্ক্রিয়া তুলনা করেছেন। তারা লক্ষ্য করেছেন যে, বিকৃতি থাকা শিশুদের মায়েরা সাধারণ শিশুদের মায়েদের তুলনায় তাদের বাচ্চার দিকে কম হাসেন, তাদের সাথে কম কথা বলেন এবং সাধারণ শিশুদের মায়েদের তুলনায় তাদের বাচ্চার প্রতি কম সাড়া দেন।

এই গবেষণার ফলাফল নির্দেশ করে যে, একটি শিশুর চেহারা, আকর্ষণ এবং মুখের গঠন মায়ের স্নেহ এবং শিশুর প্রতি আচরণের একটি শক্তিশালী ভবিষ্যদ্বক্তা বা নির্দেশক।

সাম্প্রতিক গবেষণায় দেখা গেছে যে, এই কমে যাওয়া সাড়া এবং মনোযোগের বিষয়টি কেবল হালকা থেকে গুরুতর মাথা ও মুখের বিকৃতি থাকা শিশুদের মধ্যেই সীমাবদ্ধ নয়। নিম্ন আর্থসামাজিক অবস্থার পরিবার থেকে সুস্থ নবজাতক শিশুদের অংশগ্রহণের জন্য নির্বাচন করা হয়েছিল। বিশ্ববিদ্যালয়ের শিক্ষার্থীদের একটি প্যানেল তাদের নবজাতকদের ছবি দেখে আকর্ষণীয়তার ভিত্তিতে রেটিং দিয়েছিল। গবেষকরা মা-শিশুর মিথস্ক্রিয়া পর্যবেক্ষণ করেছেন এবং মা ও শিশুর মধ্যে "স্নেহপূর্ণ মিথস্ক্রিয়া" (মা কতবার চুমু খেয়েছেন, হেসেছেন, আদর করেছেন, কোলে নিয়েছেন) এবং "নিয়মিত যত্ন" (খাওয়ানো, পোশাক পরিবর্তন, পরিষ্কার করা) এর সময় রেকর্ড করেছেন। পাশাপাশি, বাচ্চার সাথে থাকার সময় মায়েরা কতবার "অন্যদের দিকে মনোযোগ দিয়েছেন" তাও রেকর্ড করা হয়েছে।

গবেষকরা সুন্দর এবং অসুন্দর শিশুদের তুলনা করে দেখিয়েছেন যে, বেশি সুন্দর শিশুদের মায়েরা তাদের শিশুদের সাথে কম সুন্দর শিশুদের মায়েদের তুলনায় বেশি স্নেহপূর্ণ মিথস্ক্রিয়া করেছেন। অন্যদিকে, অসুন্দর শিশুদের মায়েরা নিয়মিত যত্নে বেশি সময় ব্যয় করেছেন এবং অন্যদের প্রতি বেশি মনোযোগ দিয়েছেন।

গবেষকরা বিশ্বাস করেন যে, ভিন্ন ভিন্ন মাত্রার আকর্ষণ থাকা সাধারণ শিশুদের ক্ষেত্রেও তারা শিশুর আকর্ষণীয়তা এবং যত্নকারীর আচরণের মধ্যে একটি সম্পর্ক স্থাপন করতে পেরেছেন।

সুন্দর এবং অসুন্দর শিশুদের প্রতি মায়ের দৃষ্টিভঙ্গি
অসুন্দর শিশুদের প্রতি মায়েদের দৃষ্টিভঙ্গি নিয়ে গবেষণায় মতবিরোধ রয়েছে। কিছু গবেষণায় দেখা গেছে যে, অসুন্দর শিশুদের মায়েরা মনে করেন তাদের শিশুরা সুন্দর শিশুদের তুলনায় তাদের জীবনে বেশি ব্যাঘাত ঘটায়। শিশুটি যদি বেশি অসুন্দর হয় তবে তার প্রতি মায়ের দৃষ্টিভঙ্গি আরও নেতিবাচক হয়ে ওঠে। কিন্তু বেশ কয়েকটি গবেষণা নির্দেশ করে যে, মায়েদের দৃষ্টিভঙ্গি নির্ধারণে আকর্ষণীয়তা কোনো বড় ভূমিকা পালন করে না। মুখমণ্ডলের বিকৃতি থাকা শিশু এবং সাধারণ শিশুদের মায়েদের ওপর পরিচালিত একটি গবেষণায় বলা হয়েছে যে, বিকৃতি থাকা শিশুদের মায়েরা সাধারণ শিশুদের মায়েদের তুলনায় বেশি ইতিবাচক প্যারেন্টিং বা সন্তান লালন-পালনের অভিজ্ঞতার কথা জানিয়েছেন। তবে, এই গবেষণার গবেষকরা মনে করেন, মুখমণ্ডলের বিকৃতি থাকা শিশুরা যে কম মনোযোগ পায়, তার ক্ষতিপূরণ বা প্রতিফলন হিসেবেই মায়েরা এমনটা করে থাকতে পারেন।

জনপ্রিয় বিজ্ঞানে
ডেভিড ব্রিন অনুমান করেন যে, সময়ের সাথে সাথে মুখের কাঠামোর পরিবর্তনের পেছনে অনেকগুলো কারণ রয়েছে। যেমন, মস্তিষ্কের আকার বৃদ্ধি, পরিবেশের পরিবর্তন এবং প্রাকৃতিক নির্বাচনের চাপ।

ডেভিড পেরেট যুক্তি দিয়েছেন, মুখের বৈশিষ্ট্যের ওপর খাদ্যাভ্যাসের প্রভাব রয়েছে। কেউ কেউ অনুমান করেন এই ধারা অব্যাহত থাকতে পারে এবং ভবিষ্যতে মানুষের মধ্যে নিওটেনাস বা শিশুসুলভ বৈশিষ্ট্য আরও বাড়তে পারে। 

আরও দেখুন
সংযুক্তি তত্ত্ব
মানুষের মধ্যে নিওটেনি

 তথ্যসূত্র 

 আরও পড়ুন 

Biological Altruism at the স্ট্যানফোর্ড এনসাইক্লোপিডিয়া অফ ফিলোসফি

বিষয়শ্রেণী:বিকাশমূলক মনোবিজ্ঞান
বিষয়শ্রেণী:মানব বিবর্তন
বিষয়শ্রেণী:শিশুর বিকাশ